ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ (πρώτο τμήμα)
της 25ης Ιανουαρίου 2008
Υπόθεση F‑80/06
Tineke Duyster
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Γονική άδεια – Αίτηση ανακλήσεως της γονικής άδειας – Εκκρεμοδικία – Προδήλως απαράδεκτη προσφυγή»
Αντικείμενο: Προσφυγή ασκηθείσα δυνάμει των άρθρων 236 ΕΚ και 152 ΕΑ, με την οποία η T. Duyster ζητεί, μεταξύ άλλων, την ακύρωση της αποφάσεως
της Επιτροπής, της 11ης Μαΐου 2006, περί απορρίψεως της διοικητικής ενστάσεώς της κατά της αποφάσεως της Επιτροπής, της 22ας
Δεκεμβρίου 2005, με την οποία κρίθηκε απαράδεκτη η αίτηση που είχε υποβάλει στις 6 Δεκεμβρίου 2005 προκειμένου να τερματισθεί
η γονική της άδεια αναδρομικώς από 8 Νοεμβρίου 2004.
Απόφαση: Η προσφυγή απορρίπτεται ως προδήλως απαράδεκτη. Κάθε διάδικος φέρει τα δικαστικά του έξοδα.
Περίληψη
1.      Διαδικασία – Παραδεκτό των δικογράφων – Εκτίμηση κατά τον χρόνο καταθέσεως του δικογράφου
(Κανονισμός Διαδικασίας του Πρωτοδικείου, άρθρο 114)
2.      Διαδικασία – ΄Ενσταση εκκρεμοδικίας
1.      Όπως ακριβώς το παραδεκτό της προσφυγής εκτιμάται κατά τον χρόνο της ασκήσεώς της, και το παραδεκτό των λοιπών δικογράφων,
όπως ενός δικογράφου με το οποίο προβάλλεται ένσταση απαραδέκτου, εκτιμάται κατά τον χρόνο της καταθέσεώς τους. Η ανωτέρω
ερμηνεία διασφαλίζει την τήρηση των αρχών της ασφάλειας δικαίου και της προστασίας της δικαιολογημένης εμπιστοσύνης.
(βλ. σκέψη 42)
Παραπομπή:
ΔΕΚ: 27 Νοεμβρίου 1984, 50/84, Bensider κ.λπ. κατά Επιτροπής, Συλλογή 1984, σ. 3991, σκέψη 8
ΠΕΚ: 8 Οκτωβρίου 2001, T‑236/00 R II, Stauner κ.λπ. κατά Κοινοβουλίου και Επιτροπής, Συλλογή 2001, σ. II‑2943, σκέψη 49· 9
Ιουλίου 2003, T‑219/01, Commerzbank κατά Επιτροπής, Συλλογή 2003, σ. II‑2843, σκέψη 61
2.      Προσφυγή η οποία αφορά τους αυτούς διαδίκους και αποσκοπεί στο αυτό αποτέλεσμα, βάσει των ιδίων λόγων ακυρώσεως με προγενεστέρως
ασκηθείσα προσφυγή, πρέπει να απορρίπτεται ως απαράδεκτη.
(βλ. σκέψη 52)
Παραπομπή:
ΔΕΚ: 19 Σεπτεμβρίου 1985, 172/83 και 226/83, Hoogovens Groep κατά Επιτροπής, Συλλογή 1985, σ. 2831, σκέψη 9· 22 Σεπτεμβρίου
1988, 358/85 και 51/86, Γαλλία κατά Κοινοβουλίου, Συλλογή 1988, σ. 4821, σκέψη 12
ΠΕΚ: 14 Ιουνίου 2007, T‑68/07, Landtag Schleswig-Holstein κατά Επιτροπής, που δεν έχει δημοσιευθεί στη Συλλογή, σκέψη 16